REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/181-14

7. jul 2014. godine

B e o g r a d

ZAPISNIK

SA 16. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 7. JULA 2014. GODINE

 Sednica je počela u 14,00 časova.

 Sednicom je predsedavao Zoran Babić, predsednik Odbora.

 Sednici su prisustvovali članovi Odbora: Petar Petrović, Katarina Rakić, Aleksandar Marković, Olgica Batić, Milisav Petronijević, Snežana Malović, Ljubiša Stojmirović, Saša Maksimović, Dušica Stojković, Obrad Isailović, Darko Laketić i Dragana Barišić.

 Sednici su prisustvovali zamenici odsutnih članova Odbora: Mira Petrović, zamenik Milana Krkobabića i Vesna Rakonjac, zamenik Veroljuba Matića.

 Sednici nisu prisustvovali članovi Odbora: Milan Krkobabić, Đorđe Milićević, Vesna Martinović i Veroljub Matić.

 Na predlog predsednika, Odbor je većinom glasova utvrdio sledeći

D n e v n i r e d:

- Usvajanje zapisnika sa 12, 13, 14. i 15. sednice Odbora -

 1. Razmatranje ostavke koju je na funkciju narodnog poslanika podneo prof. dr Petar Škundrić (01 broj 118-2177/14 od 30. juna 2014.godine);

 2. Predlog odluke o postupanju sa tajnim podacima, koji je podneo narodni poslanik Zoran Babić (21 broj 02-2101/14 od 24. juna 2014. godine);

 3. Obrazovanje radne grupe za izradu predloga kodeksa ponašanja narodnih poslanika;

 4. Razno.

 Pre prelaska na razmatranje prve tačke dnevnog reda Odbor je većinom glasova, bez primedaba, usvojio zapisnike sa 12, 13, 14. i 15. sednice Odbora.

 **Prva tačka dnevnog reda**: Razmatranje ostavke koju je na funkciju narodnog poslanika podneo prof. dr Petar Škundrić (01 broj 118-2177/14 od 30. juna 2014. godine)

 Predsednik Odbora obavestio je članove i zamenike članova Odbora da je ostavka Prof. dr Petra Škundrića na funkciju narodnog poslanika podneta u skladu sa Zakonom o izboru narodnih poslanika i Poslovnikom Narodne skuštine, kao i da je imenovani, u skladu sa članom 198. stav 2. Poslovnika Narodne skupštine, pozvan da prisustvuje ovoj sednici.

 Diskusije nije bilo.

 Na predlog predsednika, Odbor je jednoglasno usvojio i Narodnoj skupštini podneo sledeći

I Z V E Š T A J

 Odbor je utvrdio da je podnošenjem ostavke narodnog poslanika Prof. dr Petra Škundrića, izabranog sa Izborne liste IVICA DAČIĆ – „Socijalistička partija Srbije (SPS), Partija ujedinjenih penzionera Srbije (PUPS), Jedinstvena Srbija (JS)“, nastupio slučaj iz člana 88. stav 1. tačka 2. Zakona o izboru narodnih poslanika u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanom narodnom poslaniku.

 Na taj način omogućava se izbor novog narodnog poslanika, putem dodeljivanja mandata od strane podnosioca navedene izborne liste drugom kandidatu, u skladu sa članom 92. Zakona o izboru narodnih poslanika.

 Za izvestioca Odbora na sednici Narodne skupštine određen je Zoran Babić, predsednik Odbora.

 **Druga tačka dnevnog reda**: Predlog odluke o postupanju sa tajnim podacima, koji je podneo narodni poslanik Zoran Babić (21 broj 02-2101/14 od 24. juna 2014. godine)

 Predsednik Odbora je upoznao članove i zamenike članova Odbora sa sadržinom Predloga odluke o postupanju sa tajnim podacima, koji je u skladu sa članom 40. Zakona o Narodnoj skupštini, podneo Odboru. Predloženom odlukom uređuje se način postupanja sa dokumentima koji sadrže tajne podatke u Narodnoj skupštini i utvrđuje obaveza generalnog sekretara Narodne skupštine da donese akte kojima će se bliže urediti postupanje sa tajnim podacima, primena posebnih mera nadzora nad postupanjem sa tajnim podacima u Narodnoj skupštini, način arhiviranja i uništavanja tajnih podataka kao i druga pitanja s tim u vezi.

 U nastavku svog izlaganja, podsetio je na obaveze koje Narodna skupština ima na osnovu Zakona o tajnosti podataka i podzakonskih akata i predstavio aktivnosti koje će biti sprovedene u Narodnoj skupštini u cilju uvođenja mera zaštite tajnih podataka.

 Diskusije nije bilo.

 Na predlog predsednika, Odbor je jednoglasno doneo Odluku o postupanju sa tajnim podacima.

 **Treća tačka dnevnog reda**: Obrazovanje radne grupe za izradu predloga kodeksa ponašanja narodnih poslanika

 Predsednik Odbora je podsetio članove i zamenike članova Odbora na odredbu člana 65. Poslovnika kojom je utvrđena obaveza Odbora da Narodnoj skupštini podnese predlog kodeksa ponašanja narodnih poslanika na razmatranje i usvajanje i ukratko ih informisao o aktivnostima Odbora s tim u vezi: da je u skladu sa dogovorom sa 13. sednice održane 20. juna 2014. godine uputio dopis predsednicima poslaničkih grupa u Narodnoj skupštini sa pozivom da odrede svoje predstavnike koji će učestvovati u radu radne grupe; da su sve poslaničke grupe dostavile imena svojih predstavnika; da je u prethodna dva saziva Narodne skupštine Odbor obrazovao radne grupe koje su činili predstavnici poslaničkih grupa u Narodnoj skupštini sa zadatkom izrade radne verzije kodeksa ponašanja narodnih poslanika, da je tekst konačne radne verzije kodeksa ponašanja priveden kraju, odnosno da je ostalo da se preciziraju pojedine odredbe, kao i da je prethodnim radnim grupama podršku u izradi tog akta sve vreme pružala Misija OEBS-a u Beogradu koja je i dalje spremna da pomogne, kako u materijalima i angažovanju stručnjaka tako i u organizovanju radionice van sedišta Narodne skupštine. U nastavku svog izlaganja, je pozvao članove Odbora da svojim sugestijama i predlozima doprinesu da konačan tekst kodeksa ponašanja narodnih poslanika bude prihvaćen od strane svih narodnih poslanika.

 U diskusiji su učestvovali Olgica Batić, Ljubiša Stojmirović i Zoran Babić.

 Na predlog predsednika, Odbor je jednoglasno doneo Odluku o obrazovanju radne grupe za izradu predloga kodeksa ponašanja narodnih poslanika.

 **Četvrta tačka dnevnog reda**: Razno

 U okviru ove tačke dnevnog reda nije bilo pitanja niti predloga.

\*\*\*

 Sednica je završena u 14,20 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić Zoran Babić